UzReport telekanali tez kunda yosh sport sharhlovchilari uchun ko‘rik-tanlov e’lon qiladi

15-iyul kuni Rossiya yashil maydonlarida bir oy davom etgan futbol bo‘yicha har to‘rt yillikning eng muhim va katta musobaqasi bo‘lmish Jahon chempionati o‘z nihoyasiga yetdi. Finalda Fransiya termasi Xorvatiyani 4:2 hisobida yengib, o‘z tarixida ikkinchi bor Jahon chempioni bo‘ldi.

Kecha, 16-iyul kuni Toshkentda UzReport Axborot agentligi (UzReport-TV va Futbol-TV telekanallari) hamda Xalqaro press klub hamkorlikda “FIFA Jahon chempionati—2018: millionlar o‘yini, jonli translyatsiya va futbol zavqi” mavzusida matbuot anjumanini tashkil etdi.
Anjumanda agentlik bosh direktori Ravshanxon Jo‘rayev yaqin kunlarda yosh sport sharhlovchilarini tayyorlash, ularni saralash uchun ko‘rik-tanlov boshlanishi haqida “Daryo” muxbiriga ma’lum qildi.
“Biz yaqin orada yosh sport sharhlovchilarni tayyorlash, ularni sarlash bo‘yicha tanlov e’lon qilamiz. Bularning hammasi o‘zimizdagi iste’dodli yoshlarga imkoniyat berish uchun”,—dedi Ravshanxon Jo‘rayev.